Gbekɛ Yesu Yɛ Sɔlemɔwe Lɛ (Luka 2:41-52) | Biblia Mli Sane\nKWƐMƆ gbekɛ nuu fioo ni kɛ hii onukpai nɛɛ wieɔ lɛ. Tsɔɔlɔi ji amɛ yɛ Nyɔŋmɔ sɔlemɔwe lɛ yɛ Yerusalem. Ni gbekɛ nuu lɛ ji Yesu. Éda fioo agbɛnɛ. Amrɔ nɛɛ eye afii 12.\nDaa afi lɛ Yosef kɛ eweku lɛ baa Yerusalem kɛha gbijurɔyeli krɛdɛɛ ni atsɛɔ lɛ Hehoo lɛ. Gbɛfãa kɛjɛ Nazaret kɛbaa Yerusalem lɛ jɛkɛ waa. Mɔ ko mɔ ko bɛ kar, ni oketeke hu bɛ. Amɛbɛ eko yɛ nakai bei lɛ amli. Mɛi pii nyiɛɔ, ni eheɔ amɛ aaafee gbii etɛ dani amɛshɛɔ Yerusalem.\nAgbɛnɛ, Yosef weku lɛ eda agbo. No hewɔ lɛ Yesu yɛ nyɛmimɛi hii kɛ yei bibii ni esa akɛ akwɛ amɛ. Ojogbaŋŋ, afi nɛɛ Yosef kɛ Maria kɛ amɛbii lɛ fɛɛ eku amɛsɛɛ kɛmiifã gbɛ kakadaŋŋ lɛ kɛmiiya shia yɛ Nazaret. Amɛsusu akɛ Yesu kɛ mɛi krokomɛi lɛ etsɔ hiɛ kɛmiiya. Shi beni je na ni amɛyawa yɛ he ko lɛ, amɛna akɛ amɛnaaa Yesu. Amɛtao lɛ yɛ amɛwekumɛi kɛ amɛnanemɛi lɛ ateŋ, shi efataaa amɛhe! No hewɔ lɛ amɛku amɛsɛɛ kɛtee Yerusalem koni amɛyatao lɛ yɛ jɛmɛ.\nKɛmaje Mɔ Ko Kɛmaje Mɔ Ko Gbekɛ Yesu Yɛ Sɔlemɔwe Lɛ\nmy sane 87